b"\n_START_ARTICLE_\nToni Soler i Guasch\n_START_SECTION_\nBiografia\n_START_PARAGRAPH_\nFill de l'escriptora Carme Guasch, Soler es va criar a Badalona, i va comen\xc3\xa7ar de ben jove a col\xc2\xb7laborar en els mitjans de comunicaci\xc3\xb3 locals, compaginant la feina amb els seus estudis d'hist\xc3\xb2ria contempor\xc3\xa0nia a la Universitat de Barcelona. Despr\xc3\xa9s va treballar als diaris Avui i El Observador, sempre com a redactor de pol\xc3\xadtica catalana. _NEWLINE_Despr\xc3\xa9s de fer de periodista i guionista ocasional en diversos mitjans, va treballar pel magaz\xc3\xadn diari La tarda \xc3\xa9s nostra (TV3), presentat per Josep Cun\xc3\xad. El 1995 es va incorporar a l'equip del programa El Terrat de la Cadena SER, com a guionista. La seva col\xc2\xb7laboraci\xc3\xb3 amb Andreu Buenafuente va continuar a TV3, on va debutar com a guionista el setembre de 1995 amb Sense T\xc3\xadtol, Sense T\xc3\xadtol 2 i Bonic Vespre. Despr\xc3\xa9s va dirigir el seu propi programa (Malalts de tele, 1997-2000), un espai de par\xc3\xb2dia i actualitat televisiva, que li va valer el premi Ondas 98 al programa m\xc3\xa9s innovador._NEWLINE_Despr\xc3\xa9s de tancar l'etapa de Malalts de tele, Soler va orientar la seva carrera cap als programes d'humor m\xc3\xa9s \xc3\xa0cid i relacionat amb l'actualitat. El 2000 va comen\xc3\xa7ar a l'emissora RAC 1 el programa Minoria absoluta, que el 2002 esdevindria diari, i que ha obtingut el premi Ciutat de Barcelona, el premi Ondas al millor programa de r\xc3\xa0dio d'Espanya, i el Premi Nacional de Cultura._NEWLINE_Es van produir diverses temptatives de traslladar l'humor pol\xc3\xadtic de Minoria absoluta a la televisi\xc3\xb3, amb programes com 7 de not\xc3\xadcies i Set de nit a TV3. Tamb\xc3\xa9 es va emetre un programa hom\xc3\xb2nim, Minoria absoluta, a CityTV, on tamb\xc3\xa9 s'emetien par\xc3\xb2dies pol\xc3\xadtiques. El mateix equip dirigit per Soler va seguir en espais d'humor de Las cerezas a TVE i en el setmanal Mire ust\xc3\xa9 d'Antena 3. Des de 2006, Toni Soler dirigeix Pol\xc3\xb2nia, un recull de gags de par\xc3\xb2dia pol\xc3\xadtica que ha obtingut una gran resposta per l'audi\xc3\xa8ncia. Aquest programa ha estat guardonat amb el premi Ondas 2007 en la categoria de millor programa d'una televisi\xc3\xb3 local. Des de 2017, tamb\xc3\xa9 dirigeix i presenta l'informatiu sat\xc3\xadric Est\xc3\xa0 passant a TV3._NEWLINE_\xc3\x89s director de la productora Minoria Absoluta, responsable dels programes Pol\xc3\xb2nia i Crack\xc3\xb2via a TV3, i d'altres productes audiovisuals, entre les quals les pel\xc2\xb7l\xc3\xadcules 14 d'abril: Maci\xc3\xa0 contra Companys, del qual en va ser guionista (Premi Gaud\xc3\xad 2012), i Descal\xc3\xa7 sobre la terra vermella (2013)._NEWLINE_\xc3\x89s un dels impulsors del diari Ara, nascut el 2010, i hi escriu regularment. Ha col\xc2\xb7laborat tamb\xc3\xa9 en altres mitjans, sobretot a La Vanguardia, i \xc3\xa9s autor de llibres de g\xc3\xa8neres diversos. Des del 2016, tamb\xc3\xa9 \xc3\xa9s el director de la revista El m\xc3\xb3n d'ahir."